„ Ég hef kannski ekki ráð á því að fárast yfir ólifnaði , drykkjuskap og slagsmálum , en ég var samt búinn að fá nóg af því öllu í Niðarósi , því pestarbæli . Hvað var ég búinn að vera þar lengi ? Allt of mörg ár , í það minnsta … “ Þórður kakali situr að sumbli í Noregi árið 1238 þegar hann fær þær fréttir að faðir hans og hinn glæsti bróðir , Sturla Sighvatsson hafi verið felldir á Örlygsstöðum í fjölmennustu orrustu sem háð hefur verið á Íslandi . Einar Kárason skilar þessu mikla efni í einstaklega lifandi og skemmtilegri bók , ljær því dýpt með frumlegri frásagnaraðferð og þeirri sagnagleði sem lesendur þekkja úr hans fyrri verkum .